**Pontiac-kuume** on äkillinen, henkeä uhkaamaton hengitysteiden sairaus, jota aiheuttavat useat gram-negatiiviseen *Legionella*-sukuun kuuluvat bakteerit. Tauti ilmenee ylempien hengitysteiden tulehduksena, joka muistuttaa oireiltaan lievää influenssaa. Pontiac-kuume paranee itsestään ja jää lievyytensä takia usein diagnosoimatta. Pontiac-kuumeella on aiheuttajana sama bakteeri kuin vakavammalla legioonalaistaudilla. Erona on, että Pontiac-kuume ei aiheuta keuhkokuumetta.

Pontiac-kuumeen nimi viittaa Michiganin osavaltiossa, Yhdysvalloissa sijaitsevaan Pontiacin kaupunkiin, missä tauti ensimmäisen kerran havaittiin. Vuonna 1968 useat paikallisen terveysviraston työntekijät sairastuivat kuumeeseen ja lievän flunssan kaltaisiin oireisiin, mutta eivät keuhkokuumeeseen. Vuonna 1976 Philadelphiassa puhjenneen legioonalaistautiepidemian jälkeen osavaltion terveysvirasto tutki muutaman vuoden takaiset verinäytteet uudelleen, ja havaitsi työntekijöiden sairauden aiheuttajan olleen vastalöydetty *Legionella pneumophila*. Vuonna 1988  *Legionella micdadei* aiheutti Isossa-Britanniassa epidemian, joka sai nimekseen Lochgoilhead-kuume. Sen jälkeen on tunnistettu muitakin Pontiac-kuumetta aiheuttavia *Legionella*-suvun lajeja, joista merkittävin on vuonna 2007 Uudessa-Seelannissa löydetty *Legionella longbeachae*. Tämä epidemia oli ensimmäinen, jossa aiheuttaja oli levinnyt maaperästä.

Aiheuttaja
----------

Pontiac-kuumetta aiheuttavia *Legionella*-lajeja ovat ainakin *Legionella pneumophila*, *Legionella longbeachae*, *Legionella feeleii*, *Legionella micdadei* ja *Legionella anisa*.

### Tartunnanlähteet

Taudinaiheuttajat viihtyvät vedessä ja maaperässä. Ensimmäinen maaperän käsittelystä aiheutunut tapaus havaittiin Uudessa-Seelannissa tammikuussa 2007, jolloin kaikkiaan 10 taimiston työntekijää sairastui Pontiac-kuumeeseen. Tapaus oli myös ensimmäinen, jonka aiheuttajaksi tunnistettiin *L. longbeachae*.

### Tartunta

Pontiac-kuume ei tartu ihmisestä toiseen. Tartunta edellyttää aerosoloituneen veden tai maaperän sisältämän *Legionella*-bakteerin läsnäoloa.

Epidemiologia
-------------

Pontiac-kuumeen itämisaika on vain 1–3 päivää. Kuolemantapauksia ei ole raportoitu eikä taudin paraneminen ole vaatinut hoitoa. Tautitapaukset jäävät useasti raportoimatta. Toisin kuin legioonalaistaudissa, ei iällä, sukupuolella tai tupakoinnilla ole havaittu merkitystä riskitekijöinä. Pontiac-kuume vaikuttaa tarttuvan herkimmin 29–32-vuotiaisiin nuoriin aikuisiin. Taudin patogeneesi on toistaiseksi heikosti tunnettu.

Lähteet
-------

1. ↑  General Information- Pontiac Fever HPA. Viitattu 7.4.2013. (englanniksi)
2. ↑
3. ↑  Pontiac Fever Due to Legionella micdadei from a Whirlpool Spa: Possible Role of Bacterial Endotoxin Jid.oxfordjournals.org. Viitattu 7.4.2013. (englanniksi)
4. ↑  General Information- Pontiac Fever & Legionnaires’ Disease Legionellacontrol. Viitattu 2.9.2011. (englanniksi)
5. ↑  In Philadelphia 30 Years Ago, an Eruption of Illness and Fear *The New York Times*.  1 August 2006.  (englanniksi)
6. ↑  biocentral.com biocentral.com. Viitattu 8.4.2013. (englanniksi)
7. ↑  Goldberg, DavidJ. (1989). "LOCHGOILHEAD FEVER: OUTBREAK OF NON-PNEUMONIC LEGIONELLOSIS DUE TO LEGIONELLA MICDADEI". *The Lancet* **333** (8633): 316–318. doi:10.1016/S0140-6736(89)91319-6. (englanniksi)
8. ↑   "Epidemiology and clinical management of Legionnaires' disease"  (2014). *The Lancet Infectious Diseases* **14** (10): 1011–1021. doi:10.1016/S1473-3099(14)70713-3. (englanniksi)
9. ↑   "An outbreak of Pontiac fever due to Legionella longbeachae serogroup 2 found in potting mix in a horticultural nursery in New Zealand"  (2013-01-30). *Epidemiol. Infect.* **138** (1): 15–20. doi:10.1017/S0950268809990835. PMID 19781115. (englanniksi)
10. ↑  Legionellosis (Legionnaires’ Disease & Pontiac Fever) - Chapter 3 - 2012 Yellow Book - Travelers' Health - CDC  1.7.2011. C.cdc.gov. Viitattu 8.4.2013. (englanniksi)
11. ↑  Legionella (Legionnaires' Disease and Pontiac Fever Centers for Fisease Control and Prevention.  (englanniksi)
12. ↑   "Pontiac fever – non-pneumonic legionellosis"  (2003). *Przegl Epidemiol* **57**: 607–12. (englanniksi)
13. ↑   "Nonpneumonic, short-incubation-period Legionellosis (Pontiac fever) in men who cleaned a steam turbine condenser"  (1979). *Science* **205**: 690–1. doi:10.1126/science.462175. (englanniksi)
14. ↑   "Pontiac fever outbreak associated with a cooling tower"  (1987). *Am J Public Health* **77**: 568–72. doi:10.2105/ajph.77.5.568. (englanniksi)